Julkaisu 10.12 klo 10.00

Hyvä Suomen Konepäällystöliiton jäsen

Energia-alan toimihenkilöiden työehtosopimus päättyy 31.1.2020. Sopimusneuvottelut käynnistyivät Energiateollisuus ry:n, Ammattiliitto Pron sekä Suomen Konepäällystöliiton välillä 9.12.2019. Ensimmäisessä tapaamisessa esittelimme puolin ja toisin sopimustavoitteita työehtosopimuksen uudistamiseksi. Erityisesti työntekijöitä  edustavat ammattiliitot keskittyivät perustelemaan päätöksensä KIKY -tuntien poistamiseksi. Lisäksi perustelimme energia-alan hyvää talous- ja tulostilannetta paremmille palkankorotuksille. Tilinpäätöstietojen mukaan energia-alan yritykset erityisesti voimantuotannossa sekä siirrossa ovat tehneet historiallista tuloskehitystä viimeiset neljä vuotta.

Työnantajat tarjoavat tuttuja teemoja

Energiateollisuutta edustivat Fortumin, Vantaan Energian, Turku Energian, Suomen Energiaurakoinnin sekä Teollisuuden Voiman edustajat. Lisäksi neuvotteluihin osallistuu Energiateollisuus ry:n lakimiehiä. Työnantaja pitää KIKY -sopimuksen mukaisten 24 tunnin jatkumista välttämättömänä. Tämän lisäksi työnantajapuoli katsoo, että energia-alan palkkaratkaisun tulee olla rakenteeltaan ja suuruudeltaan sama kuin viennin muilla sektoreilla. Työnantaja esittää lisäksi monia heikennyksiä työehtosopimukseen koskien käytännössä mm. jaksotyön käyttöönottoa sekä kolmivuorotyöläisten ansioiden laskua.

Konepäällystöliitto ja Pro ovat ihmeissään

Työnantajien esitykset eivät kohtaa työntekijöiden käsitystä aikaansa edellä olevasta energia-alasta. Palkatonta työtä tulisi työnantajien mukaan jatkaa yhtiöiden painaessa rahaa ennätystahtiin. Ennustamme neuvotteluista erityisen vaikeita koska Fortum Oyj:n ja EK:n hallituksen puheenjohtaja Pekka Lundmark on ilmoittanut julkisuudessa elinkeinoelämän tarvitsevan KIKY -tunteja tuottavuuden parantamiseksi. Heikennyksiä työehtoihin kaipaavat urakointiyhtiöiden lisäksi myös ne yhtiöt, jotka ovat tehneet vuosi toisensa jälkeen ennätystuloksia. Ilmeisesti heidän analyysinsä tuottavuuden kehityksestä 2020 -luvulla liittyy juuri palkattomaan työhön.

Neuvotteluihin osallistuivat työntekijäpuolelta Jari Lepistö, Turkuenergia Sähköverkoista, Heikki Kohtala Vantaan Energiasta, Pasi Korhonen Helen Oy:stä, Timo Järvimäki Fortum Oy:stä sekä Anssi Vuorio ja Petteri Hyttinen Ammattiliitto Prosta ja Päivi Saarinen, Riku Muurinen sekä Robert Nyman Konepäällystöliitosta.

Seuraavan kerran tapaamme 7.1.2020.

Neuvotteluterveisin

Robert Nyman

Suomen Konepäällystöliitto